হাওড়া স্টেশন থেকে উদ্ধার বিপুল অঙ্কের জাল নোট

হাওড়া: উদ্ধার বিপুল অঙ্কের জাল নোট। আর যার দ্বারা পর্দাফাঁস হল আন্তঃরাজ্য জাল নোট চক্রের। হাওড়া স্টেশন চত্বর থেকে উদ্ধার ৯২ হাজার টাকার জাল নোট। ঘটনায় এস টি এফ এর হাতে গ্রেফতার এক। ধৃতের নাম শেখ মুন্না। মুর্শিদাবাদের বাসিন্দা ধৃত ব্যক্তি। এর আগে জাল নোট কাণ্ডে মালদার এক বাসিন্দাকে গ্রেফতার করেছিল দিল্লি পুলিশ। আর এবার হাওড়া স্টেশনে এসটিএফএর জালে শেখ মুন্না।

দিল্লি পুলিশের হাতে এক ব্যক্তি জাল নোট চক্রে গ্রেফতার হওয়ার পরেই এসটিএফ- এর তদন্তকারী আধিকারিকরা সমস্ত জায়গায় শুরু করেছে তদন্ত। এসটিএফ- এর আধিকারিকদের কাছে আগেই খবর ছিল মুর্শিদাবাদের ধৃত ওই ব্যক্তি হাওড়া স্টেশনের মধ্যে দিয়ে জাল নোট সঙ্গে নিয়ে যাবে। তারপরেই তদন্তে নেমে এসটিএফ একেবারে হাতেনাতে পাকড়াও করে সেই ব্যক্তিকে। তার কাছ থেকে উদ্ধার করা হয় ৯২ হাজার টাকার জাল নোট। নোটগুলি উদ্ধার করার পর করা হয় পরীক্ষাও আর সেখান থেকেও স্পষ্ট হওয়া যায় সমস্ত নোটিই জাল বলে।

আরও পড়ুন: পদ থেকে বহিষ্কৃত ফারাক্কা পঞ্চায়েত প্রধান! কিন্তু কেন?

ইতিমধ্যেই পুলিশের পক্ষ থেকে গোটা ঘটনার তদন্ত শুরু করা হয়েছে। পুলিশের দাবি, আন্তঃরাজ্য একটি জাল নোটের চক্র রয়েছে। জাল নোট চক্র কতদূর বিস্তৃত হয়েছে তা খতিয়ে দেখতে ইতিমধ্যেই শুরু হয়েছে গোটা ঘটনার তদন্ত। ইতিমধ্যেই ধৃত ব্যক্তিকে জিজ্ঞাসাবাদ করা হচ্ছে বলে জানা যাচ্ছে।
জানা গিয়েছে, ধৃত শেখ মুন্নার বয়স ৩০ বছর। গতকাল অর্থাৎ ২ জানুয়ারি ধৃত ব্যক্তিকে হাওড়া আদালতে পেশ করেছে হাওড়া জিআরপি থানার পুলিশ। এই ঘটনায় ভারতীয় ন্যায় সংহিতার ১৭৯/১৮০ ধারায় মামলা রুজু করে শুরু হয়েছে তদন্ত। আন্তঃরাজ্য জাল টাকা চক্রের সাথে এই শেখ মুন্না যুক্ত বলে অনুমান এসটিএফ এর। তাকে আরও জিজ্ঞাসাবাদের জন্য নিজেদের হেফাজতে নেওয়ার আবেদন জানানো হয়েছে আদালতে। এই জাল টাকা কোথায় ছাপা হয়েছে এবং কোথায় নিয়ে যাওয়া হচ্ছিল তা খতিয়ে দেখছেন তদন্তকারীরা।

দেখুন অন্য খবর